**Ministru kabineta noteikumu projekta „Noteikumi par valsts pensijas apmēra pārskatīšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Noteikumi par valsts pensijas apmēra pārskatīšanu” (turpmāk noteikumu projekts) izstrādāts saskaņā ar likuma „Par valsts pensijām” 26.panta trešo daļu un pārejas noteikumu 64.punktu. |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 31.decembra noteikumi Nr.1581 „Valsts pensiju, atlīdzības par darbspēju zaudējumu un atlīdzības par apgādnieka zaudējumu apmēra pārskatīšanas kārtība” nosaka kārtību, kādā pārskata (indeksē) valsts pensijas, atlīdzības par darbspēju zaudējumu un atlīdzības par apgādnieka zaudējumu (turpmāk – atlīdzība) apmēru.Minētie noteikumi nosaka, ka valsts pensijas un atlīdzības pārskatīšanā piemēro patēriņa cenu indeksu, kura noteikšanai ņem vērā Centrālās statistikas pārvaldes (turpmāk – CSP) datus par faktisko patēriņa cenu indeksu laikposmā no iepriekšējā gada 1.septembra līdz kārtējā gada 31.augustam.Atbilstoši grozījumiem likumā „Par valsts pensijām”, kas pieņemti 2014.gada 3.aprīlī Saeimā galīgajā lasījumā, tika mainīta valsts pensiju indeksācijas kārtība, nosakot valsts pensiju pārskatīšanas kārtību atbilstoši faktisko patēriņu cenu izmaiņām un apdrošināšanas iemaksu algas reālajam pieaugumam.Grozījumi likumā „Par valsts pensijām” paredz:(1) Valsts pensijas vai tās daļas apmēru, kas nepārsniedz 50% no iepriekšējā kalendāra gada vidējās apdrošināšanas iemaksu algas valstī (2014.gada 1.oktobrī pārskata valsts pensijas vai tās daļas apmēru, kas nepārsniedz 285 *euro*), pārskata reizi gadā 1.oktobrī, ņemot vērā faktisko patēriņa cenu indeksu un 25% no apdrošināšanas iemaksu algu summas reālā pieauguma procentiem (turpmāk – iemaksu algas indekss), ievērojot šādus nosacījumus:1) ja kopējais faktisko patēriņa cenu indekss un iemaksu algas indekss ir mazāks par skaitli "1", valsts pensiju nepārskata;2) ja apdrošināšanas iemaksu algas reālā pieauguma procenti ir lielāki par 15 %, iemaksu algas indeksa noteikšanai piemēro 15 %; 3) ja pensijas pārskatīšanai kārtējā gadā aprēķinātais pensijas apmērs ir mazāks par iepriekšējā gadā pārskatīšanai noteikto pensijas apmēru, tad pensijas pārskata līdz iepriekšējā gadā noteiktajam pensijas apmēram.(2) Politiski represētajām personām, 1.grupas invalīdiem un Černobiļas atomelektrostacijas avārijas seku likvidēšanas dalībniekiem valsts pensijas neatkarīgi no to apmēra pārskata reizi gadā 1.oktobrī, ņemot vērā faktisko patēriņa cenu indeksu un iemaksu algas indeksu.(3) Ministru kabinets nosaka valsts pensiju pārskatīšanā piemērojamā faktiskā patēriņa cenu indeksa un iemaksu algas indeksa noteikšanas kārtību, kā arī valsts pensiju pārskatīšanas kārtību.Lai Valsts sociālās apdrošināšanas aģentūra (turpmāk – VSAA) katra gada 1.oktobrī varētu nodrošināt pensiju indeksāciju, pensiju pārskatīšanā piemērojamajam indeksam jābūt aprēķinātam septembrī, kad tiek gatavoti pensiju izmaksas saraksti oktobrim. Tā kā bez patēriņa cenu indeksa, pensiju pārskatīšanā piemēro arī daļu no apdrošināšanas iemaksu algas reālā pieauguma procentiem, VSAA kopējo indeksu aprēķinās katra gada augustā. Līdz ar to CSP datus par cenu indeksu nepieciešams saņemt augustā, kā rezultātā pensiju pārskatīšanai paredzēts piemērot faktisko patēriņa cenu indeksu par laikposmu no iepriekšējā gada 1.augusta līdz kārtējā gada 31.jūlijam.Vienlaikus grozījumi likumā „Par valsts pensijām” nosaka, ka Ministru kabinets līdz 2014.gada 1.augustam izstrādā noteikumus par valsts pensiju pārskatīšanā piemērojamā faktiskā patēriņa cenu indeksa un iemaksu algas indeksa noteikšanas un valsts pensiju pārskatīšanas kārtību. Līdz minēto noteikumu spēkā stāšanās dienai piemērojami Ministru kabineta 2009.gada 22.decembra noteikumi Nr.1581 „Valsts pensiju, atlīdzības par darbspēju zaudējumu un atlīdzības par apgādnieka zaudējumu apmēra pārskatīšanas kārtība”, ciktāl tie nav pretrunā ar šo likumu.Izstrādātais noteikumu projekts paredz noteikt valsts pensiju pārskatīšanā piemērojamā faktiskā patēriņa cenu indeksa noteikšanas kārtību, iemaksu algas indeksa aprēķina kārtību, kā arī valsts pensiju pārskatīšanas kārtību. |
| 3. | Projekta izstrādē iesaistītās institūcijas | VSAA. |
| 4.  | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VSAA (14 teritoriālās nodaļas).Pensiju indeksācija tiks nodrošināta visiem valsts pensiju saņēmējiem, t.i., pēc VSAA datiem 2014.gada februārī uzskaitē bija 474,4 tūkst. vecuma pensijas saņēmēji (vidējais piešķirtais pensijas apmērs kopā ar piemaksu 278,14 EUR), 72,2 tūkst. invaliditātes pensijas saņēmēji (vidējais piešķirtais pensijas apmērs kopā ar piemaksu 169,11 EUR), 19,1 tūkst. apgādnieku zaudējuma pensijas saņēmēji (vidējais piešķirtais pensijas apmērs 132,14 EUR), 3,6 tūkst. izdienas pensijas, kuras izmaksā no valsts sociālās apdrošināšanas speciālā budžeta, saņēmēji (vidējais piešķirtais pensijas apmērs 304,30 EUR). |
| 2.  | Tiesiskā regulējuma ietekme uz tautsaimniecību un administratīvo slogu | VSAA noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | CSP sniegt VSAA ziņas par faktisko patēriņa cenu indeksu nav jauna prasība. CSP jau šobrīd sniedz attiecīgo informāciju regulāri. Līdz ar to tas nerada papildu administratīvo izmaksu slogu. |
| 4.  | Cita informācija | Noteikumu projekta ietekme uz valsts budžetu un pašvaldību budžetiem tika norādīta š.g. 3.aprīļa grozījumu likumā “Par valsts pensijām” un grozījumu likumā “Par obligāto sociālo apdrošināšanu pret nelaimes gadījumiem darbā un arodslimībām” anotācijās. |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē publicēts Labklājības ministrijas mājas lapā.  |
| 2.  | Sabiedrības līdzdalība projekta izstrādē  | Projekts šo jomu neskar. |
| 3. | Sabiedrības līdzdalības rezultāti  | Sabiedrības komentāri, priekšlikumi, iebildumi par noteikumu projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Noteikumu projekta izpildi nodrošinās VSAA un CSP. |
| 2.  | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekta izpildi VSAA un CSP nodrošinās esošo funkciju ietvaros. |
| 3.  | Cita informācija | Nav. |

*Anotācijas III, IV un V sadaļa - projekts šīs jomas neskar.*

 Labklājības ministrs U.Augulis

17.06.2014 14:57

881

I.Salmane

Tālrunis 67021556

Fakss 67021560

Irena.Salmane@lm.gov.lv